和德美韓吏部笋詩
作者：張栻
朝代：宋

paragraphs: 籜龍春雨後，得勢類乘軒。
驟長寧嫌速，駢生詎厭煩。
錯連非異族，蒼老見玄孫。
色并蒲葵扇，香侵老瓦盆。
靜依花影轉，新带蘚文昏。
外美看彪炳，中虛驗晏溫。
出欄俄競秀，侵徑恍孤騫。
穎脫錐囊見，森嚴武庫存。
風回飄粉霧，龜拆露坤垠。
生理知無息，神功本不言。
牙籌誰數箇，玉斧莫傷根。
錯立環兵衛，周羅儼翰藩。
危岑遥寸露，睹浪忽驚奔。
勁節回青眼，齊觀壯小園。
嚴凝難奪志，霢霂合知恩。
蛟鰐蟠深宅，牛羊隠半垣。
委蛇隨戶牖，撐拄動荃蓀。
愛惜滋千畝，高低辨兩番。
藐真應莫稱，著譜欲重論。
豈止同苞茂，真成後嗣繁。
兒童防戲折，口腹謝空飧。
深夜共椽燭，清朝列戟門。
於菟真筆楗，季子屢髯掀。
北海雖頻設，南山可盡髠。
深培資後賞，獨倚莫消魂。
看取炎歊候，清陰蔭午暾。